王冕
夏节士
夏侯先生天下士，风流倜傥忠义俱。
平生勋业能自知，腹内更有非常书。
浪游不废灯火读，骑马儿郎空碌碌。
王门讲道三十年，坐使穷荒移国俗。
浮云蔽日客梦单，勇锐欲食奸臣肝。
径持白事上天子，不顾宰相与乃官。
沈冤昭雪清四海，旧时枝叶生光彩。
至今长安诸小儿，拍手为之歌慷慨。
归来弗受大官名，五湖一叶扁舟轻。
丹青徒写苏子卿，黄花自友陶渊明。
老我论交苦不早，意气相期且倾倒。
读公佳传诵公诗，江南节士如公少。